<hören> [7'096 KB] Z'Malanser Kirchaglüt isch z'schönschta wiit und breit, das sägen nit nu dia Iiheimischa, das sägen au viel Bsuecher, wo ga Malans chumend. Sit am 21. Oktober im Johr 1961 tüend üseri füf Glocka iara gmeinsama Dienscht. Sletscht Johr isch üsers Glüt vierzig Johr alt worda, kai Alter für a Kirchaglüt, aber doch a Grund, üseri Glocka wieder amol dr Gmeind vorzstella.  Mer fanged mit dr klinschta a. Dia 5. dia klinscht Glocka  mit dr Inschrift: "Einer trage des anderen Last" isch d'Sturmglocka oder z'Wuahrglöckli. Sie isch in dr Glockagüsserei Rüetschi in Aarau gossa worda und wiegt 360 kg. Dr Nama hät sie vo ihrera Vorgängeri gerbt. In früehera Ziita hät sie eppa müessa d'Lüüt zimarüefa, wenn a Rüfi ku isch, wenn a böses Gwitter oder a Sturm Schada agrichtet hät und ma zum Gmeindwerk usrucka hät müessa. Zum Glück isch üseri Gmeind in da letschta Johr vo deriga Schäda bewahrt worda. (Glocke 5 B)  Dia 4. Glocka isch  d'Hochziitsglocka. Sie isch au im Johr 1961 in Aarau gossa worda. Sie wiegt 518 kg und trait d Inschrift: "Dienet dem Herrn mit Freuden." (Glocke 4 As)  Dia 3. Glocka isch d Mittagsglocka. Sie isch 1788 in Chur gossa worda und isch 900 kg schwer. Sie trait kai Inschrift, isch aber am obera und undera Glockarand mit schöna Ornament verziert. (Glocke 3 F)  Au dia 2. Glocka stammt us am Johr 1788 - sie isch dia alt, gross Sunntigs Kirchaglocka. Dia Glocka trait kai bsunderi Inschrift,  sie isch 1750 kg schwer. (Glocke 2 Des)  Dia gröscht Glocka - wo am ganza Glüt dr schöö Grundton git, isch mit iarna zwei klinschta Schwöschtera au 1961 in Aarau gossa worda. Sie trait d Inschrift: "Lobet Gott den Herrn". Mit dem Spruch git sie au dr Grundton a, wo üsers Läba zum Klinga bringa wett. Sie isch fascht drei Tonna schwer, um sie z'umarma, muess ma schu z'dritta im Kreis anand d'Hand geh. (Glocke 1 B)